***** ΑΠΟΦΑΣΗ ΤΗΣ ΕΠΙΤΡΟΠΗΣ της 1ης Ιουλίου 1988 με την οποία επιτρέπεται στα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου, σχετικά με υποστρώματα ανάπτυξης καταγωγής τρίτων χωρών (88/429/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία με την οδηγία 88/272/ΕΟΚ της Επιτροπής (2), και ιδίως το άρθρο 14 παράγραφος 3, τα αιτήματα των κρατών μελών, Εκτιμώντας: ότι σύμφωνα με τις διατάξεις της οδηγίας 77/93/ΕΟΚ, το υπόστρωμα ανάπτυξης όπως ορίζεται στο παράρτημα V σημείο 5 στοιχείο α), δεν είναι κατά κανόνα δυνατό να εισάγεται στην Κοινότητα, λόγω του κινδύνου εισαγωγής επιβλαβών οργανισμών που αναπτύσσονται στο χώμα, εάν προέρχεται από την Τουρκία, την ΕΣΣΔ ή από τρίτες μη ευρωπαϊκές χώρες εκτός της Αλγερίας, της Κύπρου, του Ισραήλ, της Μάλτας, του Μαρόκου και της Τυνησίας· ότι, εντούτοις, σύμφωνα με το άρθρο 14 παράγραφος 3 της εν λόγω οδηγίας επιτρέπονται παρεκκλίσεις από τον κανόνα αυτό, υπό την προϋπόθεση ότι θα αποδεικνύεται ότι δεν υπάρχει κίνδυνος εξάπλωσης επιβλαβών οργανισμών· ότι είναι σαφές το γεγονός ότι σε ορισμένες περιπτώσεις είναι δυνατό να είναι επιθυμητή η εισαγωγή από τις εν λόγω τρίτες χώρες χώματος ή άλλων υποστρωμάτων ανάπτυξης με σκοπό την εκπόνηση επιστημονικών εργασιών στα κράτη μέλη· ότι η εισαγωγή τέτοιου είδους δυνητικά επικίνδυνου υλικού θα πρέπει να επιτρέπεται μόνο υπό τον όρο ότι πληρούνται ορισμένες προϋποθέσεις· ότι θα πρέπει να εξουσιοδοτηθεί το κράτος μέλος που υπέβαλε την αίτηση να προβλέπει παρεκκλίσεις όσον αφορά την εισαγωγή υποστρώματος ανάπτυξης, όπως ορίζεται στην οδηγία 77/93/ΕΟΚ, παράρτημα V σημείο 5 στοιχείο α), με σκοπό την εκπόνηση επιστημονικού έργου και υπό σαφώς καθορισμένους όρους· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Επιτρέπεται στα κράτη μέλη να προβλέπουν υπό τους όρους που καθορίζονται στις παραγράφους 2 και 3, παρεκκλίσεις από το άρθρο 4 παράγραφος 1 σχετικά με την απαγόρευση που αναφέρεται στο μέρος Α παράγραφος 12 του παραρτήματος ΙΙΙ της οδηγίας 77/93/ΕΟΚ. 2. Με την επιφύλαξη των λοιπών διατάξεων της οδηγίας 77/93/ΕΟΚ, οι φυτοϋγειονομικές αρχές των κρατών μελών φροντίζουν ώστε να πληρούνται οι ακόλουθες προϋποθέσεις: α) η φύση και οι στόχοι του επιστημονικού έργου για το οποίο απαιτείται η εισαγωγή υποστρώματος ανάπτυξης, εξετάζεται και εγκρίνεται· β) η ποσότητα του υποστρώματος ανάπτυξης περιορίζεται στο βαθμό που επαρκεί για το εγκεκριμένο επιστημονικό έργο· γ) οι χώροι και οι εγκαταστάσεις του ιδρύματος στο οποίο πραγματοποιείται το επιστημονικό έργο επιθεωρούνται, έτσι ώστε να διασφαλίζεται το γεγονός ότι δεν θα αποδράσει κανείς επιβλαβής οργανισμός που εισάγεται μαζί με το υπόστρωμα ανάπτυξης και εγκρίνονται· και δ) τα επιστημονικά και τεχνικά προσόντα του προσωπικού που ασχολείται με την επιστημονική εργασία εξετάζονται και εγκρίνονται. 3. Στην περίπτωση που προβλέπεται μια παρέκκλιση σύμφωνα με την παρούσα απόφαση, η φυτοϋγειονομική αρχή του οικείου κράτους μέλους εξασφαλίζει ότι εφόσον περατωθεί το εν λόγω επιστημονικό έργο: α) το εισαχθέν υπόστρωμα ανάπτυξης καθώς και όλα τα φυτά, τα φυτικά προϊόντα, το υπόστρωμα ανάπτυξης και τα λοιπά υλικά που έχουν έλθει σε επαφή με αυτό καταστρέφονται με τον τρόπο που ορίζει η φυτοϋγειονομική αρχή· και β) οι χώροι και οι εγκαταστάσεις στις οποίες πραγματοποιούνται οι εν λόγω επιστημονικές εργασίες αποστειρώνονται με τον τρόπο που ορίζει η φυτοϋγειονομική αρχή. Άρθρο 2 1. Τα κράτη μέλη ενημερώνουν την Επιτροπή και τα λοιπά κράτη μέλη σχετικά με κάθε περίπτωση εφαρμογής της παρούσας απόφασης. 2. Η άδεια που χορηγείται σύμφωνα με το άρθρο 1 παύει να ισχύει στις 31 Δεκεμβρίου 1992. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 1 Ιουλίου 1988.

[Source: multi_eurlex | Tokens: 3704]